b'\n_START_ARTICLE_\nBarnardo \xc5\xbevaig\xc5\xbed\xc4\x97s b\n_START_PARAGRAPH_\nBarnardo \xc5\xbevaig\xc5\xbed\xc4\x97s b (arba GJ 699 b)\xc2\xa0\xe2\x80\x93 egzoplaneta, skriejanti apie Barnardo \xc5\xbevaig\xc5\xbed\xc4\x99, kuri yra Gyvatne\xc5\xa1io \xc5\xbevaig\xc5\xbedyne. Egzoplanet\xc4\x85 atrado tarptautin\xc4\x97 astronom\xc5\xb3 komanda (tarp j\xc5\xb3\xc2\xa0\xe2\x80\x93 i\xc5\xa1 Europos pietin\xc4\x97s observatorijos, Karnegio mokslo instituto). Apie atradim\xc4\x85 oficialiai paskelbta 2018\xc2\xa0m. lapkri\xc4\x8dio 14 d. Tai viena i\xc5\xa1 artimiausi\xc5\xb3 egzoplanet\xc5\xb3 (nuo Saul\xc4\x97s sistemos nutolusi ~6 \xc5\xa1viesme\xc4\x8dius) ir kol kas vienintel\xc4\x97 Barnardo \xc5\xbevaig\xc5\xbed\xc4\x97s sistemoje. Planeta yra vadinamoji super\xc5\xbeem\xc4\x97.\n_START_SECTION_\nAtradimas\n_START_PARAGRAPH_\nBarnardo \xc5\xbevaig\xc5\xbed\xc4\x97s b formaliai vis dar teb\xc4\x97ra planeta kandidat\xc4\x97, kadangi jos egzistavimo tikimyb\xc4\x97 vertinama 99\xc2\xa0%. Mokslinink\xc5\xb3 komanda, prane\xc5\xa1usi apie \xc5\xa1ios planetos atradim\xc4\x85, t\xc4\x99sia steb\xc4\x97jimus, kad b\xc5\xabt\xc5\xb3 patvirtinta, jog nesama joki\xc5\xb3 menkai tik\xc4\x97tin\xc5\xb3 \xc5\xbevaig\xc5\xbed\xc4\x97s ry\xc5\xa1kio ir jud\xc4\x97jimo svyravim\xc5\xb3, kurie paneigt\xc5\xb3 planetos egzistavim\xc4\x85. Tikimasi, kad per 10 met\xc5\xb3 nuo planetos atradimo bus galimas tiesioginis vaizdo gavimas (angl.  direct imaging) dideliais ant\xc5\xbeeminiais teleskopais arba WFIRST teleskopu. Taip pat esama nedidel\xc4\x97s tikimyb\xc4\x97s, kad vaizdo gavimui s\xc4\x85lygas sudarys \xc5\xbevaig\xc5\xbed\xc4\x97s tranzitas._NEWLINE_Planeta buvo atrasta radialinio grei\xc4\x8dio metodu, kuris yra da\xc5\xbeniausiai naudojamas metodas ie\xc5\xa1kant egzoplanet\xc5\xb3. Barnardo \xc5\xbevaig\xc5\xbed\xc4\x97s jud\xc4\x97jime buvo aptiktas svyravimas. Patvirtinta, kad jo periodas\xc2\xa0\xe2\x80\x93 233 dienos, o tai atitinka sp\xc4\x97jamos planetos 0,4 av orbitos did\xc4\xafj\xc4\xaf pusa\xc5\xa1\xc4\xaf. Buvo apskai\xc4\x8diuota, kad planetos mas\xc4\x97 siekia apytikriai 3,2 \xc5\xbdem\xc4\x97s mas\xc4\x97s. Atlikta analiz\xc4\x97 buvo kruop\xc5\xa1ti ir i\xc5\xa1sami. Kaip teig\xc4\x97 astronomas Ignasi Ribas, buvo naudojami steb\xc4\x97jim\xc5\xb3 duomenys, gauti septyniais skirtingais instrumentais, matavimai ap\xc4\x97m\xc4\x97 20 met\xc5\xb3 laikotarp\xc4\xaf.\n_START_SECTION_\nPlanetos duomenys\n_START_PARAGRAPH_\nBarnardo \xc5\xbevaig\xc5\xbed\xc4\x97s b, kaip sp\xc4\x97jama, yra \xc5\xa1alta, ledin\xc4\x97 planeta, jos pusiausvyros temperat\xc5\xabra\xc2\xa0\xe2\x80\x93 apie -170\xc2\xa0\xc2\xb0C (103 K). Nors planeta, lyginant su Saul\xc4\x97s sistema, ir skrieja gana arti savo \xc5\xbevaig\xc5\xbed\xc4\x97s, Barnardo \xc5\xbevaig\xc5\xbed\xc4\x97 yra nery\xc5\xa1ki raudonoji nyk\xc5\xa1tuk\xc4\x97, tod\xc4\x97l Barnardo \xc5\xbevaig\xc5\xbed\xc4\x97s b skrieja ties \xc5\xa1erk\xc5\xa1no riba. Ties \xc5\xa1ia riba skysti cheminiai junginiai virsta ledu, tad planeta nepatenka \xc4\xaf gyvyb\xc4\x97s zon\xc4\x85, kurioje gal\xc4\x97t\xc5\xb3 egzistuoti skystas vanduo. Visgi, naujo mokslinio tyrimo duomenimis, geotermini\xc5\xb3 proces\xc5\xb3 metu gali i\xc5\xa1siskirti pakankamai \xc5\xa1ilumos, kad po planetos pavir\xc5\xa1iumi susidaryt\xc5\xb3 vandens ki\xc5\xa1en\xc4\x97s, kuriose b\xc5\xabt\xc5\xb3 tinkamos s\xc4\x85lygos gyvybei formuotis._NEWLINE_Barnardo \xc5\xbevaig\xc5\xbed\xc4\x97s b didysis pusa\xc5\xa1is yra 0,404 (\xc2\xb1 0,018), orbitos periodas \xe2\x80\x93 232,80 (+ 0,38, \xe2\x88\x92 0,41) dienos, ekscentricitetas \xe2\x80\x93 0,32 (+ 0,10, \xe2\x88\x92 0,15), mas\xc4\x97 \xe2\x80\x93 \xe2\x89\xa5 3,23 (\xc2\xb1 0,44) \xc5\xbdem\xc4\x97s mas\xc4\x97s, o planetos pusiausvyros temperat\xc5\xabra \xe2\x80\x93 \xe2\x89\xb2 105 (\xc2\xb1 3) K.'